Սեդրակ Սարոյանի չափահաս երկու որդիները՝ Զարզանդ և Աշոտ Սարոյանները, միայն 2011թ. են հայտարարագիր ներկայացրել են: Նրանք ամուսնացել են և այլևս հայտարարագիր ներկայացնող սուբյեկտ չեն: Նշված տարում եկամուտ ցույց է տվել միայն ավագ որդին: «Ես կսթրվե՞մ կվարտիրի մեջ» Մինչ Սեդրակ Սարոյանից պարզաբանում ստանալը վերջինիս օգնական Գևորգ Ստեփանյանն ասաց, որ խոսակցությունները իրականությանը չեն համապատասխանում, թե Սարոյանը Ուկրաինայում գույք ունի: «Ուկրաինայում ոչ մի բան չունի, ես ձեզ կարամ ասեմ հստակ»,- ասաց պատգամավորի օգնականը: Օրեր անց մեզ հաջողվեց պարզաբանում ստանալ նաև Սեյրան Սարոյանից: Նա էլ դժվարությամբ հիշեց, որ գույք ունի: Սկզբում ասաց, որ «էն վախտերին» է ունեցել, սակայն մոր անունով: «Դաժե մորս անունով էլ չի եղել, վայթե մեր Օդեսայի Վանիկի անունով է եղել, մենք ընդեղի գրաժդանստվա չունենք: Իրա անունով ա եղել, ծախել ա»,- ասաց Սեդրակ Սարոյանը: Հարցին, թե այս պահին գույք չունի՞, նեղսրտեց. «Հո երեխա չեմ»: Երբ հերթական անգամ հիշեցրինք, որ ինքն է իր հայտարարագրում նշել ուկրաինական տան ու հողամասի մասին, «հիշեց», որ ունի և ամեն տարի գնում այնտեղ ապրում են՝ ապրիլից մինչև սեպտեմբեր: Ասաց, որ ընդամենը մեկ հողամաս ունի, որի վրա էլ գտնվում է սեփական առանձնատունը: «10 հատ առնում եմ ինչ անեմ, հլա ասա: Որ գնում ժամանակավոր մնում ենք, երեխեքի կեսն էլ չեն գալիս, 10 հատ տուն առնենք ի՞նչ անենք, մի տունը հերիք չի՞: Սեփական տուն ա, բա տունը հողի վրա ա սարքած, կվարտիրա հո չէ, ես կսթրվե՞մ կվարտիրի մեջ, շունչս կկտրվի»,- չհայտարարագրած գույքի մասին պարզաբանում տվեց Ս. Սարոյանը: Իսկ թե ինչու էր օգնականի բերանով պատասխանում, որ Ուկրաինայում ընդհանրապես անշարժ գույք չունի՝ չհստակեցրեց: